I samarbeid med Nordnorsk Kunstmuseum tilbyr vi en eksklusiv digital omvisning av Årsutstillingen 2020!

Som følge av pandemien har det vært ekstra vanskelig å få sett Årsutstillingen 2020, og det synes selvsagt vi i NK og Nordnorsk Kunstmuseum er veldig leit. Men fortvil ikke! Vi ønsker at så mange som mulig skal få sett den fantastiske utstillingen. Derfor tilbyr vi en eksklusiv digital omvisning av Årsutstillingen 2020!

Filmen er produsert av [Røst Kommunikasjon](https://rostkommunikasjon.no/) i samarbeid med NK og [NNKM](https://www.nnkm.no/).   
Se utstillingsvideoen nederst i saken.

**Seks tema**  
Vi har delt omvisningen opp etter seks tema, men mange av verkene i utstillingen kan gå under flere av disse.

1. «Kunsthåndverk og miljø»

Fra en laksekotelett-brosje laget av plastavfall fra havet til skinn og bein fra torsk brukt som støpemateriale. Samtidens kunsthåndverk er preget av menneskets innvirkning på miljøet. Natur er kultur og vi mennesker er tett vevd sammen med andre arter. Kunsthåndverkere tematiserer ivaretakelse av biologisk mangfold gjennom forevigelse av truede arter slik som Finnmarksjonsokblom, i fremstillingen av frøkammer som verner om en skatt og i arbeider informert av underskog som understøtte for vårt livsgrunnlag. Klimaendringer rammer ikke bare steder langt borte, men oss alle, slik som under rekordvarmen og tørken som rammet Norge sommeren 2018. Vi har gått inn i den antropocene tidsepoken og gjort oss gjeldende i atmosfæren, biosfæren og i jordskorpen.

2. «En teori av tid»

Kunsthåndverk er tid omsatt til materie. Tiden flyter fra den tidlige jura-perioden til den antropocene tidsepoken, for så å folde seg ut som en uendelighet i pandemien. «Når tar ventetiden slutt? Bare vent» (Lissette Escobar). Kunsthåndverk kan akselerere og bremse tiden gjennom prosesser som å veve. Håndverket forankrer oss i det som er nå, søm etter søm, glass slipt etter glass slipt. Med mange turer og returer, vandrer kunsthåndverk gjennom tiden, projiserer fremtiden eller besøker fortiden. Kunsthåndverk makter også å motstå tid og uttrykker tidløse relasjoner. Kunsthåndverk utvikler en egen teori av tid.

3. «Mer enn hva øyet kan se»

Når du går nærmere, er verkene ikke alltid slik de ser ut. Er det trykk? Nei, det er håndklippet, limt og håndsydd tekstil. Hva med dette? Er det skum? Det er støpt glass! «Kunstnerne tøyer grensene for hva man kan gjøre med materialitet til det ytterste» (Årsutstillingens katalog). Noen materialer imiterer andre med stor treffsikkerhet: steingods kan se ut som tekstil, trerelieff etterligner tegning og tekstil representerer pels. Andre materialer blir igjen mysteriøse. Bare en beskrivelse gjør det mulig å se at dette er ubrent leire fanget i tekstilen. Teknikker kan forveksles med andre, slik som i et verk tegnet med flytende porselen som ser ut som det er 3D-printet. Kunsthåndverk rokker ved bestemt betydning, som et skilt som henviser til seg selv, og oppmuntrer fantasi.

4. «Å stole på prosessen»

Håndverk er en kontinuerlig eksperimentering i materialenes potensiale. Materialet kan lede hendene mot tilfeldige møter. Her skaper fri hekling og fantasi «usannsynlige koblinger og surrealistisk samhandling» (Aud Bækkelund). Ideer bearbeides i samspill mellom spontan og intuitiv bevegelse, mellom hånd og kropp. Gjennom små endringer, forvandler kunstnerisk praksis materialene, lag på lag, gang på gang. Noen ganger må prosessen kontrolleres for å nå ønsket resultat – boblingen av glasur må stoppes før den går amok. Mens i det et uttrykk oppstår underveis i prosessen, kan kunstneren velge å la arbeidet forbli ufullendt. Det er en delikat balanse mellom kontroll og improvisasjon. «Skulpturen vokser nesten av seg selv. Glasuren er både venn og fiende, og ovnen det stedet hvor noe nytt og uventet blir til» (Ruta Pakarklyte). Resultatet av prosessen blir en overraskelse.

5. «Innsiden ut»

Kunsthåndverk beveger seg mellom det synlige og det skjulte, både fysisk og konseptuelt. I mellomspillet viser kunsthåndverk frem det sårbare og det ambivalente. Kunsthåndverk kan formidle indre konflikter, som et beist man kler seg i, en metallkrok rett inn i brystet og antropomorf, animal og vegetativ karakter. Det hemmelige skaper en spenning. Men «kaoset lar seg ikke helt skjule» (Solveig Aalberg), det kan anes fra fremsiden og på sidene. Kunsthåndverk kan utforske samspillet mellom det skjulte indre og det synlige ytre. Det kan reversere hierarkiet mellom overflate og dybde og vise intimitet på overflaten, det kan stokke om på hva som bærer og bæres.

6. «Den taktile kunnskapen»

Kunsthåndverkere bevarer den taktile kunnskapen «som best lar seg lære ved bruk av hode, kropp, hender, timer, dager og år med repetisjoner, prøving og feiling» (Toril Bonsaksen, juryleder). Som i devore, en utbrenningsteknikk for tekstil. Som å hamre sølv inn i stål. Eller i kombinasjonen av å frihåndsblåse, slipe, maskere, sandblåse og børstepolere glass. Noen prosesser forklares bedre visuelt, og blir en del av verket. Å mestre teknikk blir en kreativ drivkraft. Kunsthåndverkere utfordrer hva materialene kan gjøre og hvordan kan man bygge opp en gjenstand. Det er ikke alltid det umiddelbare som har den viktigste rollen. Å utvikle nye teknikker krever også nye materialer.

Med de seks temaene ønsker vi å gi en sammenhengende skildring av Årsutstillingen 2020.